Rastislav Doboš

Ing. Rastislav Doboš (* 14. september 1963) je slovenský spisovateľ.

 Životopis 
Vyštudoval Elektrotechnickú fakultu SVŠT v Bratislave. Počas štúdia Počas štúdia bol šéfredaktorom redakcie Fórum – Rádiocentrum (vysokoškolské rozhlasové vysielanie). V tomto období vyhral viaceré amatérske rozhlasové súťaže. V roku 1986 sa stal laureátom súťaže Jašíkova Turzovka s poviedkou Tak je to dobre.
 (Tu sú korene budúcej literárnej spolupráce s ďalšími Novodubničanmi – účastníkmi súťaže, s Jaroslavom Bednárikom, Jánom Petrekom a Ivanom Rosom).

Od roku 1988 pracoval ako programátor v Ústredí výpočtovej techniky dopravy. V rokoch 1993 – 2006 bol vedúcim informačných technológií v slovenských denníkoch Práca, Národná obroda a 24 hodín. 

Od roku 2007 pracuje v IT oblasti ako softvérový tester.

 Tvorba 
V roku 1991 vydal socialistický a katastrofický román Bilančná správa, na tomto protirežimovom diele pracoval 9 rokov. Predhovor napísal básnik Jožo Urban. Kniha bola ocenená v roku 1992 – III. miesto Cena Ivana Kraska.

Básnik Jožo Urban o knihe Bilančná správa:
Kniha Rasťa Doboša je svojráznym pokusom o vytvorenie vlastného mýtu... vychádza z francúzskej patafyzickej tradície (Jarry, ale najmä Vian) a používa podobné postupy... obsahuje viacvrstevný humor. Mimoriadne cenné je, že ani v dnešnom čase renesancie honby na čarodejnice sa nevyhýba tabuizovaným témam, paródii, perzifláži a blasfémii... Chcel by som spomenúť ešte jedného 'krstného otca' Dobošovej knižky –  Kurta Vonneguta, Jr. Jeho stopovú prítomnosť prezrádza opatrná skepsa a využívanie niektorých  postmodernistických postupov, napríklad intertextuality... Na podobné čítanie nie sme zvyknutí. O to väčšie neprebádané oblasti nám môže odkryť.

V roku 1992 začal spolupracovať na knihe Mlieč a Povetroň s ďalšími Novodubničanmi Jaroslavom Bednárikom a Jánom Petrekom. Ilustrácie nakreslil Valér Fabčin. Kniha obsahuje aj poviedku Ivana Rosu, ktorý tragicky zahynul pri výkone vojenskej služby. Autori začali písať pod spoločnou značkou novodubnická Bapašaba. Zbierka poviedok Mlieč a Povetroň bola ocenená v roku 1995 – Pocta Dominika Tatarku (udelená ministrom kultúry Slovenskej republiky).

Tímová spolupráca pri písaní kníh sa ukázala ako spôsob tvorby, ktorý vedie k zaujímavým výsledkom. To sa potvrdilo pri ďalšej knihe poviedok Smrť kozy 2002, keď sa k tímu Jaroslav Bednárik a Ján Petrek pridal aj Peter Gašpar. Knihu opäť ilustroval dvorný ilustrátor Bapašaby Valér Fabčin.

Režisér Juraj Jakubisko – krstný otec knihy Smrť kozy:
Týka sa tém, s ktorými pracujem vo svojich filmoch. Nie je pre starých ľudí. Vyžaduje si mysliaceho, mladého, spolupracujúceho čitateľa... 

Kniha Smrť kozy skončila na 11-tom mieste v celoslovenskej súťaži o najlepšiu knihu Slovenska podľa formátu BBC Moja naj kniha.

 Dielo 
 1984 – 1991 – Bilančná správa román, ocenený v roku 1992 – III. miesto Cena Ivana Kraska. Román bol preložený do angličtiny v roku 2010. Prekladateľ Anton Garabas.
 1994 – Mlieč a Povetroň, zbierka poviedok; napísaná v spolupráci s Jaroslavom Bednárikom, Jánom Petrekom a Ivanom Rosom; ilustrácie Valér Fabčin; ocenená v roku 1995 – Pocta Dominika Tatarku (udelená ministrom kultúry Slovenskej republiky). Zbierka poviedok bola preložená do angličtiny v roku 2011. Prekladateľ Anton Garabas.
 2002 – Smrť kozy, zbierka poviedok; napísaná v spolupráci s Jaroslavom Bednárikom, Petrom Gašparom a Jánom Petrekom; ilustrácie Valér Fabčin; skončila na 11-tom mieste v celoslovenskej súťaži o najlepšiu knihu Slovenska podľa formátu BBC Moja naj kniha

 Ocenenia 
 1986 – laureát súťaže Jašíkova Turzovka s poviedkou Tak je to dobre
 1992 – III. miesto Cena Ivana Kraska za román Bilančná správa
 1995 – Pocta Dominika Tatarku (udelená ministrom kultúry Slovenskej republiky) za zbierku poviedok Mlieč a Povetroň
 2010 – 11-te miesto v celoslovenskej súťaži o najlepšiu knihu Slovenska podľa formátu BBC Moja naj kniha za zbierku poviedok Smrť kozy

 Referencie 

 Externé odkazy 
 Bapašaba - tu sú uverejnené podstatné časti z kníh: Bilančná správa,  Mlieč a Povetroň a Smrť kozy.

Kategória:Narodenia v 1963
Kategória:Slovenskí spisovatelia
Kategória:Slovenskí prozaici
Kategória:Slovenskí programátori
Kategória:Osobnosti z Trenčianskych Teplíc